Прызнаюся шчыра — глядзець “Фабрыку зорак-7” мяне прымушае адно ўдзел у праекце Маргарыты ГЕРАСІМОВІЧ. Дакота, “рок”авая дзяўчына, беларуская Аўрыл Лавін — усе гэтыя імёны сыходзяцца ў адной асобе і, здаецца, наўрад ці акрэсліваюць нашу Рыту ўсеабдымна. Асабіста мяне Дакота прывабіла сваёй смеласцю — як у творчасці, так і ў жыцці. Яе надзвычай прыгожыя песні прысвечаны досыць сур’ёзным тэмам — чаго вартая кампазіцыя пра людзей-аутсайдэраў “Ён такі, як і ты” (яна зроблена чалавекам, які гаворыць пра сацыяльныя праблемы не дзеля самарэкламы) або шчыры трэк пра каханне “Хто ж я?”, у якім Рыта спявае пра сваё ўласнае аблічча, пра выбар ролі ў асабістых узаемастасунках. Напэўна, пра гэтыя “тонкасці” задумваецца кожны, але не кожны здольны раскрыць складаныя і вельмі датклівыя моманты ў музыцы. Што ж да смеласці ў жыцці, дык для пацвярджэння гэтага дастаткова прывесці хоць бы ўдзел М.Герасімовіч у праекце “Фабрыка зорак”. Калі хто думае, што трапіць у тэлевізійнае шоу лёгка і проста, той глыбока памыляецца. Напярэдадані ад’езду Маргарыты ў Зорны дом карэспандэнтка “К” сустрэлася з беларускай канкурсанткай і распытала яе пра іспыты, якія давялося вытрымаць выхаванцы мінскай студыі эстраднага вакалу “Фортэ”, перш чым стаць яскравай удзельніцай “Фабрыкі зорак-7”